**Tájékoztató a hallgatóknak
a 2020/21-es tanév tavaszi félévi vizsgaidőszakáról**

**VIZSGAIDŐSZAK:**

* végzős hallgatóknak 2021. április 26-2021. május 29.
* alsóbb éves (nem júniusban záróvizsgázó) hallgatóknak 2021. május 17-től 2021. június 26-ig tart.

**Vizsgára jelentkezés a Neptunban:**

* végzős – 2021 júniusában záróvizsgázó - hallgatóknak április 21-én 09.30 órától,
* alsóbb éves hallgatóknak nappali tagozaton május 3-án 09.30 órától, levelező, távoktatás tagozaton május 4-én 09.30 órától.

**Figyelem!** Gyakorlati jegyet csak az a hallgató szerezhet, vizsgára csak az jelentkezhet, aki valamennyi fennálló tartozását rendezte az egyetem felé. A pénzügyi tartozások a Neptunban a „Pénzügyek” – „Befizetések” lapon olvashatók!

Az Egyetemen a hagyományos, személyes megjelenést igénylő, szóbeli vagy írásbeli vizsgák mellett online vizsgák szervezhetők. Az online vizsgák szervezésére és lebonyolítására (beleértve a záróvizsgát is) a 2020/2021-es tanév tavaszi félévében a 2/2021. (IV.8.) sz. Rektori utasításban (<https://uni-eszterhazy.hu/public/uploads/2-2021-iv-8-sz-rektori-utasitas-online-vizsgaszervezesere-es-lebonyolitasara-a-2020-2021-es-tanev-tavaszi-feleveben_606efb707b47e.pdf>) foglaltak érvényesek. Amennyiben a számonkérés, a beszámolás a digitális oktatás keretei között nem szervezhető meg, a személyes jelenlétű vizsga is szervezhető. A vizsga módját a Neptun rendszerben a Vizsgák/Vizsgajelentkezés menüponton a Leírás mező tartalmazza.

Személyes megjelenést igénylő vizsga esetén az alábbi járványügyi szabályokat kell betartani:

* A szóbeli beszámoló napja, érintett területe, valamint a várható létszáma előre tervezetten kerül meghatározásra, ezzel biztosítva a járványügyi szabályok betartását.
* Szóbeli beszámoló esetén a hallgatók előzetesen egyeztetett, ütemezett időpontra érkezzenek.
* Írásbeli beszámoló esetében a tanórákra vonatkozó szabályok betartása szükséges. Írásbeli számonkérés esetén javasolt a személyes használati segédeszközök használata. Az írásbeli dolgozatok 24 órás várakozás után biztonságosan javíthatók a higiénés szabályok betartásával.
* A számonkéréseken kizárólag egészséges, tüneteket nem mutató hallgató, illetve oktató vehet részt.
* Szóbeli és írásbeli számonkérés alkalmával a legalább 1,5 méteres védőtávolság betartása és a maszk viselése kötelező. Rendszeres fertőtlenítés elvégzése szükséges a munkafelületeken és a segédeszközökön.
* A számonkérés során szigorúan be kell tartani a köhögési etikett szabályait, melyre a vizsgázók figyelmét a számonkérés előtt írásbeli tájékoztatással, illetve a számonkérés megkezdésekor szóban is fel kell hívni.
* Szóbeli beszámolót csak jól szellőztethető teremben szabad megtartani és egyszerre maximum két hallgató tartózkodjon bent a számonkérést vezetőn kívül. Speciális számonkéréskor, amelyek során a vizsgázók egymást követően használják az eszközöket (pl. képzőművészeti, zenei oktatás, sport) minden használatot követően rövid behatási idővel rendelkező felületfertőtlenítő szerrel szükséges kezelni. A fertőtlenítés elvégzéséről a vizsgáztatónak kell gondoskodnia.
* Biztosítani szükséges a beszámoló helyszínének gyakori, lehetőség szerint természetes szellőztetését. Az Egyetem gondoskodik a termekben és a folyosókon a vírushelyzetre vonatkozó általános takarítási és fertőtlenítési szabályok betartásáról.
* Személyes megjelenést igénylő szóbeli vizsgán a hallgató a Neptunból nyomtatható eredményértesítő lappal, köteles megjelenni (Neptun/Felvett vizsgák/adott tárgy sor végén szereplő + jel /Vizsgabizonylat nyomtatása. Szóbeli vizsgán az oktató az elért érdemjegyet a vizsgalapon és az eredményértesítő lapon egyaránt rögzíti és aláírásával hitelesíti; a hallgató pedig a vizsgalap aláírásával ismeri el a vizsgalappal azonos érdemjegyet tartalmazó eredményértesítő átvételét. A személyes megjelenést igénylő írásbeli vizsgán a hallgató a vizsgalap aláírásával igazolja megjelenését a vizsgán.

Valamennyi számonkérés kezdetekor az oktató a hallgató személyazonosságát A- vagy B-típusú fényképes igazolvány megtekintésével ellenőrzi.

A **vizsgáról igazolatlanul távolmaradó hallgató igazgatási díjat** (kollokvium esetében 3000 Ft/alkalom, szigorlat esetében 4000 Ft/alkalom) köteles fizetni, amit a vizsgaidőszak lezárása után ír elő az érintettek számára a TO. Ugyanabból a tanegységből tett **harmadik vizsgáért** 3000 Ft, negyedik és további vizsgáért 5000 Ft térítési díjat köteles fizetni a hallgató.

**A vizsgaidőszak lezárását követő 10 napon belül a hallgató az oktatónál kifogással élhet a nyilvántartásban szereplő érdemjeggyel szemben**. Ezt követően további reklamációra nincs lehetőség, az Oktatási Főigazgatóságon lezárják a tavaszi félévet, a hallgató féléves átlaga kiszámításra kerül.

**ÁTSOROLÁS**

Önköltséges/költségtérítéses finanszírozási formára való átsorolásra hivatalból 4 okból kerül sor:

* 2016/2017-es tanévet megelőzően tanulmányaikat megkezdő hallgatók esetében az Egyetem a tanév végén megvizsgálja, hogy az utolsó két olyan félévben, amelyben hallgatói jogviszonya nem szünetelt, nem szerezte meg legalább az ajánlott tantervben előírt kreditmennyiség ötven százalékát,
* 2016/2017-es tanévben vagy az követően tanulmányaikat megkezdő hallgatók esetében az Egyetem a tanév végén megvizsgálja, hogy az Nftv.48.§ (2) szerint, ha a hallgató **utolsó két olyan félév átlagában**, amelyben hallgatói jogviszonya nem szünetelt, nem szerzett meg **legalább 18 kreditet (azaz a tanév során legalább 36 kreditet),** vagy a két vizsgált félév átlagában nem érte el a 3,5-ös (agrár, gazdaságtudományok, informatika, természettudományi képzési területen 3,00) súlyozott tanulmányi átlagot.
* Nftv. 47.§ (3) alapján, ha a hallgató a képzési és kimeneti követelményekben meghatározott támogatási idő + 2 félév alatt tanulmányait nem tudja befejezni, tanulmányait költségtérítéses/önköltséges képzési formában folytathatja akkor is, ha az Nftv. 47.§ (1) bekezdés szerinti maximum 12 félév állami támogatási időt egyébként még nem merítette ki.
* Nftv. 47.§ (1) bekezdés szerinti maximum 12 államilag támogatható félévet túllépi.

**HALLGATÓI JOGVISZONY MEGSZŰNTETÉS**

**Az Egyetem az alábbi esetek fennállás esetén egyoldalú nyilatkozattal megszünteti annak a hallgatónak a hallgatói jogviszonyát, aki:**

* egymást követő harmadik alkalommal nem jelentkezett be a következő tanulmányi félévre, vagy a hallgatói jogviszony szünetelését követően nem kezdi meg tanulmányait,
* az azonos tanegységből tett sikertelen javító, és ismétlő javító vizsgáinak összesített száma eléri az ötöt,
* a tanulmányi idő lejártával,
* a 2016/2017. tanévben vagy azt követően tanulmányaikat megkezdő hallgatók esetében, ha a tanulmányok megkezdését követő első két félévben nem teljesít legalább tizenöt kreditet, a második félév vizsgaidőszakának utolsó napjáig,
* a 2016/2017. tanévben vagy azt követően tanulmányaikat megkezdő hallgatók esetében, az utolsó két olyan félévben, amelyben hallgatói jogviszonya nem szünetelt, tanulmányi eredménye nem érte el a 2,0 súlyozott tanulmányi átlagot,
* a hallgató hallgatói jogviszonyát – fizetési hátralék miatt – a rektor a hallgató eredménytelen felszólítása és a hallgató szociális helyzetének vizsgálata után megszünteti, a megszüntetés tárgyában hozott döntés jogerőre emelkedésének napján,
* mesterképzésben az első két félév alatt nem teljesíti a bemeneti követelményként előírt tantárgyakat,
* az **azonos tanegységből tett sikertelen javító, és ismétlő javító vizsgáinak összesített száma eléri az ötöt**.

**Végzős hallgatók** esetében az abszolutórium (végbizonyítvány) megszerzési határideje: 2021. május 29.

A záróvizsgára bocsátás feltétele:

* a végbizonyítvány (abszolutórium) megléte,
* a hallgatónak az adott képzésen nincs fizetési hátraléka, valamint könyvtári tartozása az Egyetem felé,
* a szakdolgozat/diplomamunka/portfólió benyújtása és annak TVSZ szerinti elfogadása.

Záróvizsga-időszak az egri campus hallgató számára: 2021. június 7-19.

Záróvizsga-időszak a sárospataki, jászberényi campus hallgató számára: 2021. június 7-12.

A záróvizsgák pontos időpontjait és módját a szaktanszékek május közepén a Neptun rendszerben teszik közzé: Ügyintézés/Záróvizsga menüpontban, melyről a későbbiekben küldünk tájékoztatást.

Eger, 2021. április 6.

 **Varga Csilla sk.**

 osztályvezető